Radovan Kuchař

**Radovan Kuchař** (* 22. október 1928, Turnov, Česko – † 30. apríl 2012, Hrubá Skála, Česko) bol český horolezec, ktorý v 50. a 60. rokoch 20. storočia patril medzi svetovú špičku.

## Horolezecké cesty
S horolezectvom začal v 40. rokoch 20. storočia na Hruboskalsku. Do Vysokých Tatier prvý raz prišiel po roku 1945. Mal za sebou veľmi veľa výstupov na pieskovcové veže v Českom ráji a v rámci príprav na veľhory aj vo Vysokých Tatrách. Tu sa napríklad zúčastnil na zimnom prechode hlavného hrebeňa Vysokých Tatier.

Uskutočnil veľmi cenné horolezecké výstupy v Alpách takými povestnými stenami ako je severná stena Grands Charmoz (1956), západná a severná stena Petit Dru (1957), „Hruška“ vo východnej stene Mont Blancu (1959) a Walkerov pilier Grandes Jorasses, severné steny Matterhornu, Eigeru a v masíve Tre Cime na Cima Grande di Lavaredo (1961). Známy je jeho výstup na Eiger spolu so Zdenom Zibrínom. Oceňované boli jeho prvovýstupy a výstupy na Kaukaze - prvé opakovanie Chergianiho cesty na Donguz Orun s novým variantom a prvé opakovanie výstupu na Nakra Tau doplnil prvovýstupom stredom severnej steny spolu s Karlom Cermanom, Oldřichom Kopalom v roku 1959. Vynikajúci výkon dosiahol s Oldřichom Kopalom na päťtisícovke Dychtau. V roku 1965 sa zúčastnil 1. československej expedície do Hindúkuš, ktorá dosiahla prvovýstupom šesťtisícovú Uparisínu.

Jeho najčastejšími partnermi boli Karel Cerman, Oldřich Kopal a v Alpách Zdeno Zibrín. O svojich výstupoch napísal knihu 10 veľkých stien.

Po páde v roku 1966 na veži Barberino (vylomený chyt) a po úraze členku v Příhrazoch v Českom ráji ukončil horolezeckú činnosť. Keď v roku 1968, po invázii vojsk Varšavskej zmluvy vyvesil na vežu libereckej radnice čiernu zástavu skončilo sa obdobie jeho výjazdov za hranice socialistických krajín.

V registroch zväzkov ŠtB bol vedený ako dôverník pod krycím menom Josef.

### Vysoké Tatry
* Malý Kežmarský štít, Cesta cez Ucho, prvovýstup (1950)
* Javorový štít, severná stena, prvovýstup (1952)
* Galéria Ganku, prvovýstup (1954)
* Gerlachovský štít, Birkenmajerova cesta, prvý zimný výstup (1953)
* Galéria Ganku, Stanislawského cesta, prvý zimný výstup (1955)
* Hlavný hrebeň Vysokých Tatier od západu na východ, leto (1953)
* Hlavný hrebeň Vysokých Tatier od východu na západ, zima (1953 a 1955)

### Alpy
* Aiguille du Grands Charmoz, severná stena (1956) s Karlom Cermanom
* Petit Dru, západná stena, Magnoneho cesta (1957) s Oldřichom Kopalom
* Petit Dru, severnej hrana (1959) so Zdenom Zibrínom
* Mont Blanc, východná stena, cesta Poiré (1959) so Zdenom Zibrínom
* Grandes Jorasses, Walkerov pilier (1959) so Zdenom Zibrínom
* Matterhorn, severná stena, cesta bratov Schmid (1961) so Zdenom Zibrínom
* Eiger, severná stena klasickou cestou (1961) so Zdenom Zibrínom 
* Cima Grande di Lavaredo, severná stena Comiciho cesta (1961)
* Pic Badile, severná stena, Cassina cesta (1964)

### Kaukaz
* Donguz Orun, severná stena, Chergianiho cesta, 1. opakovanie novým variantom (1959) s Oldřichom Kopalom a Karlom Cermanom
* Nakŕm Tau, severná stena, prvovýstup (1959) s Oldřichom Kopalom a Karlom Cermanom
* Dychtau, severná stena, Abalakovova cesta 2. opakovanie (1962) s Oldřichom Kopalom a Zdenom Zibrínom

### Hindúkúš
* Koh-e-Uparisina (6260 m), prvovýstup slovenskej expedície na štít (1965)
* Kuh-i-Herad, prvovýstup českej expedície (1965)

## Dielo
* *Desať veľkých stien*, literárne spracoval Dr. Arnošt Černík, 1. vydanie 1963, tretie vydanie 2003.
* *Z Tatier na Eiger* (1964)

## Zdroj

Kategória:Osobnosti Vysokých Tatier
Kategória:Osobnosti z Turnova
Kategória:Českí horolezci